**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

1. **Իրավական ակտի ընդունման անհրաժեշտությունը (նպատակը)**

ՀՀ կառավարության որոշման նախագիծը բխում է ՀՀ բարձր տեխնոլոգիական արդյունաբերության նախարարության 1043 «Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման» ծրագրի 11009 «Ձեռներեցության տեխնոլոգիական էկոհամակարգ» միջոցառման համար ՀՀ 2022թ պետական բյուջեով հատկացված միջոցներից 100.0 մլն դրամի չափով ներծրագրային հոդվածային վերաբաշխում կատարելու անհրաժեշտությունից:

ՀՀ կառավարության 2022 թվականի մայիսի 5-ի թիվ 640-Ն որոշմամբ նշված միջոցառման համար նախատեսված գումարներն ուղղվել են տնտեսագիտական դասակարգման դրամաշնորհային հոդվածին, սակայն ներկայումս խնդիրներ են առաջացել հիշյալ միջոցառման մաս կազմող «Ներուժ» բաղադրիչի իրականացման համար, որը նախատեսված է անցկացնել 2022 թվականի սեպտեմբերի 26-ից 30-ը: Ծրագրին մասնակցության հայտերի ընդունման մեկնարկը տրված է: Ներկայումս ակտիվորեն ընթանում են նաև միջոցառման կազմակերպչական աշխատանքները: Մեկնարկել է միջոցառման բովանդակային մասի կազմակերպման մրցույթը, որի շրջանակում հայտերի ընդունման ամփոփումը տեղի կունենա 2022թ. թվականի օգոստոսի 25-ին: Կազմակերպությունը, որի հետ կնքվի պայմանագիր կիրականացնի միջոցառման բովանդակության, օրակարգի և այլ առնչվող հարցերի կազմակերպումը:

ՀՀ բարձր տեխնոլոգիական արդյունաբերության նախարարության (այսուհետ` Նախարարություն) և «Իմ քայլը» հիմնադրամի միջև կնքված հուշագրի համաձայն՝ «Ներուժ 2022» ծրագրի անցկացումը կիրականացվի Նախարարության և հիմնադրամի համագործակցությամբ: Մասնավորապես, նախատեսվել է, որ ծրագրի դրամաշնորհային ֆոնդը կհատկացնի «Իմ քայլը» հիմնադրամը, իսկ միջոցառումը կիրականացվի Նախարարության կողմից, ապահովելով միջոցառման բովանդակության մշակման աշխատանքները և լոգիստիկ ծառայությունները: Հաշվի առնելով վերոգրյալը և այն հանգամանքը, որ 2022թ. բյուջեով «Ձեռներեցության տեխնոլոգիական էկոհամակարգ» միջոցառման (որի շրջանակում իրականացվում է «Ներուժ» ծրագիրը) համար նախատեսված գումարները տրամադրվել են դրամաշնորհային հոդվածի ներքո՝ անհրաժեշտություն է առաջացել «Ներուժ» ծրագրի շրջանակում նախատեսված 5-օրյա միջոցառման լոգիստիկ ծառայությունների համար նախատեսված գումարներից 30 մլն դրամ հոդվածային վերաբաշխմամբ ուղղել ընդհանուր բնույթի ծառայություններ հոդվածին՝ գնման ընթացակարգ սահմանելով ՀՄԱ՝ հաշվի առնելով միջոցառման համար արդեն իսկ սահմանված ժամկետները (2022 թվականի սեպտեմբերի 26-ից 30) և լոգիստիկ ծառայությունների (տեղափոխության, սննդի, կեցության կազմակերպման, տեխնիկական միջոցների և մարքետինգի) ապահովման համար ոչ բավարար ժամանակը: 20 մլն դրամը անհրաժեշտ կլինի մասնակիցների համար ավիատոմսերի ձեռք բերման համար: Ընդհանուրը՝ 50.0 մլն դրամ:

Բացի այդ, ևս 50 մլն դրամ առաջարկվում է ուղղել «Ընդհանուր բնույթի ծառայություններ» հոդվածին՝ աքսելերացիոն և ինկուբացիոն ծրագրերի պատվիրման համար, որը հնարավոր չէ իրականացնել դրամաշնորհային հոդվածով: Մասնավորապես, «Գաղափարից մինչև բիզնես» դրամաշնորհների շրջանակում հայտարարված «Գաղափարի փուլում գտնվող պրոդուկտների համար դրամաշնորհների» մրցույթը կայացել է: Արդյունքում՝ ՀՀ բարձր տեխնոլոգիական արդյունաբերության նախարարությունը դրամաշնորհի տրամադրման պայմանագիր է կնքել է 18 կազմակերպությունների հետ: Շահառու կազմակերպությունների և դրամաշնորհային պայմանագրերով սահմանված ծրագրերի բարեհաջող իրականացման համար այս փուլում նախատեսված է ինկուբացիոն հնարավորությունների ստեղծում: Այդ նպատակով ոլորտի առաջատար կազմակերպությունների (կրթական հաստատություններ, ինկուբատորներ, աքսելերատորներ և այլն) հետ համագործակցության միջոցով գիտական և տեխնոլոգիական հիմքով ստարտափերի համար կմշակեն և կապահովեն շահառուների կարիքներին համապատասխան ինկուբացիոն և հետագա փուլում աքսելերացիոն բնույթի ծրագրեր 50 մլն դրամի չափով՝ գնման ընթացակարգ սահմանելով ՀՄԱ՝ հաշվի առնելով միջոցառման համար արդեն իսկ սահմանված ժամկետները։

Նշված փոփոխությունները չեն հանգեցնում ոչ ֆինանսական ցուցանիշների փոփոխության:

**2.Առաջարկվող կարգավորման բնույթը**

Սույն որոշման նախագծով կապահովվի բարձր տեխնոլոգիաների ոլորտում Նախարարության կանոնադրական խնդիրների պատշաճ ու ժամանակին իրականացումը:

1. **ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ և լրացումներ կատարելու վերաբերյալ**

Որոշման նախագծի ընդունման կապակցությամբ այլ իրավական ակտերում փոփոխություններ չեն նախատեսվում:

**4.Ներկայացվող հարցի կապակցությամբ լրացուցիչ ֆինանսական միջոցների պահանջի անհրաժեշտությունը, ինչպես նաև Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունների մասին.**

Որոշման նախագծի ընդունման արդյունքում ՀՀ 2022 թվականի պետական բյուջեի եկամուտների և ծախսերի փոփոխություն չի առաջանում։ Իրականացված բոլոր վերաբաշխումները ՀՀ բարձր տեխնոլոգիական արդյունաբերության նախարարության 2022 թվականի ՀՀ պետական բյուջեով նախատեսված ծրագրերի միջոցների հաշվին է:

 **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, կառավարության 2021-2026թթ, ծրագիր, ոլորտային և /կամ այլ ռազմավարություններ**

Ներկայացված նախագիծը բխում է ՀՀ կառավարության 2021 թվականի օգոստոսի 18-ի N 1363-Ա որոշմամբ հաստատված ՀՀ կառավարության 2021-2026թթ ծրագրի, «2.3 Բարձր տեխնոլոգիաներ» մասի դրույթներից, այն է՝ ՀՀ կառավարությունը շարունակելու է նպաստել նորարարական համակարգի զարգացմանը և տարբեր ոլորտներում համակողմանի ներդրմանը։